钦定古今图书集成/明伦汇编/皇极典/第213卷 > 春秋四传 > 隐公元年
## 钦定古今图书集成/明伦汇编/皇极典/第213卷 > 春秋四传 > 隐公元年

《公羊传》：“元年者何？君之始年也。”

〈注〉年者，十二月之总号，《春秋》书“十二月称年”是也。变一为元，元者，气也。无形以起，有形以分，造起天地，天地之始也。不言公，言君之始年者，王者诸侯皆称君，所以通其义于王者，惟王者然后改元立号。《春秋》托新王受命于鲁，故因以录即位，明王者当继天奉元，养成万物。

《胡传》：“即位之一年必称元年者，明人君之用也。大哉
乾元，万物资始，天之用也。至哉坤元，万物资生，地之
用也。成位乎其中，则与大地参。故体元者人君之职，
而调元者宰相之事。元即仁也，仁，人心也。”《春秋》深明
其用，当自贵者始，故治国先正其心，以正朝廷与百
官，而远近莫不一于正矣。《春秋》立文兼述作，按《舜典》
“纪元日”，《商训》称元祀，此经书“元年”，所谓祖二帝，明三
王，述而不作者也。正次王，王次春，乃立法创制，裁自
圣心，无所述于人者，非史策之旧文矣。

〈大全〉胡氏曰：“人君先正其心，知行仁政，然后能《体元》矣。人臣知格君心之非，则一正君而国定，此调元之效也。”

〈注〉嗣子位定于初丧，而改元必须逾年者，继父之业，成父之志，不忍有变于中年也。